20-krone (norsk mynt)

**20-krone** er en norsk mynt, som første gang ble preget i gull i perioden 1874–1910. I 1873 forhandlet Norge, Sverige og Danmark frem den skandinaviske myntunion basert på gullstandarden. Sverige og Danmark vedtok myntunionen, mens Stortinget stemte nei til at Norge skulle slutte seg til. Etter at stortinget hadde stemt nei vedtok de en halvveis gjennomføring med speciedaler og gullstandard. Denne ble tilpasset myntunionen ved at en speciedaler ble delt inn i fire kroner som igjen ble delt inn i 30 skilling og 100 øre. Resultatet av denne halvveise innføringen ble at myntene ble utstyrt med to valører. 20-kronene fra 1874 og 1875 er således utstyrte med både kronevalør (20 kr) og specievalør (5 sp). At myntene hadde to valøret var altså ikke et resultat av man ønsket å lette overgangen slik enkelte tror. Ved i lov om pengevesenet av 17. april 1875 fant stortinget ut at man likevel skulle slutte seg til myntunionen og de tidligere myntenhetene speciedaler og skilling ble erstattet med en krone som ble inndelt i 100 øre. 20-kronemyntene preget fra 1876 hadde derfor kun kronevalør. Mynter fra de tre landene hadde samme navn, vekt og størrelse, og samme renhet i henholdsvis sølv og gull. Mynter som ble preget i ett land var derfor gyldig betalingsmiddel i alle tre. 1 krone ble definert som verdien av 1/2480&nbsp;kg fint gull. Den skandinaviske myntunionen opphørte i praksis i 1924, selv om den formelt eksisterte frem til 1972.

I 1994 ble 20-krone gjeninnført som en mynt som preges på regulær basis. Mynten er preget i nysølv med nesten null metallverdi. Gull 20 kronene har i dag en ren gullverdi på over 2000 kr, noe som gjør at den moderne 20 kr kun har 1% av verdien av den gamle 20 kr gull. Mynten har blitt preget hvert år siden 1994, men i 2010 ble det ikke utgitt noen 20-kronemynt, fordi det i årene før var blitt preget for mange mynter i forhold til behovet. Dette overskuddet oppsto fordi Norges Bank i 2004 inngikk en avtale om produksjon de neste 5 årene, med det norske myntverket da de solgte myntverket. Behovet viste seg å bli mindre enn forventet, fordi folk bruker færre mynter som et resultat av økt kortbruk. Norges Bank måtte likevel ta i mot alle myntene de hadde avtale om å kjøpe, noe som resulterte i at lagrene deres fylte seg opp. Da avtalen fra 2004 utløp, bestemte de seg for å ikke lage 20-kroner i årene 2010&ndash;2013.

## Gullmyntene (1874–1910)

De norske 20-kronermyntene av gull hadde en vekt på 8,96 gram og en renhet på 900/1000 eller 8,06 gram gull.

Forsiden i de to første pregningene i 1874 og 1875 viste et portrett av kong Oscar II og teksten «OSCAR II NORGES & SVER. KONGE». Årstallene var også på forsiden.

Baksiden viste Norges riksvåpen uten eikeløv, omgitt av teksten «20 KRONER 5 Sp 124 Stk 1 Kil. f. G.» Dette betyr at 124 mynter utgjorde 1&nbsp;kg fint gull.

Baksiden på pregningene fra 1876 til 1902 viste Norges riksvåpen omgitt av eikeløv, og hadde teksten «20 KRONER 124 Stk 1 Kil. f. G.»

### Haakon VII (1910)
Forsiden på pregningen i 1910 viser et portrett av kong Haakon VII i full kroningsskrud, med kongekrone på hodet og hermelinskåpe over skuldrene, årstallet 1910 og teksten «HAAKON VII NORGES KONGE». Portrettet ble laget av skulptøren Jo Visdal.

Baksiden viser et portrett av Olav den hellige med teksten «OLAV DEN HELLIGE 20 KRONER». Motivet er hentet fra en skilling preget av erkebiskop Erik Valkendorf av Nidaros (1510–1522), og ble foreslått av arkitekten Henrik Bull.

### Prøvemynt (1909)
Den Kongelige Mynt på Kongsberg preget en prøvemynt i gull med årstallet 1909, som ble gitt som gave til Kong Haakon VII. Mynten er fremdeles oppbevart på slottet i Oslo. I oktober 2002 kom prøvemynten i medias søkelys, da en utro tjener ved slottet prøvde å selge mynten til Oslo mynthandel.

Myntgravøren Ivar Throndsen preget også et ukjent antall prøvemynter i bronse og kobber i 1909. De aller fleste ble nedsmeltet, men noen av dem ble forgylt og gitt som gaver til venner.



## Utgave i nysølv (1994–)

Utgaven i nysølv ble utgitt 1. november 1994. På framsiden vises Hans Majestet Kong Harald Vs portrett i profil sett frå høgre. Under halsavsnittet til portrettet er signaturen til formgivar Nils Sigurd Aas (1933&ndash;2004) (NAA). Under portrettet: HARALD V / NORGES KONGE.

På baksiden vises framstamnen av et vikingskip og valørnemninga 20 KR. Under skipet vises pregeåret delt av Den Kongelige Mynts merke som er hammer og korslagte bergsjern. Nederst vises merket / initialene til myntdirektøren.

Fra og med pregeåret 2007 er myntdirektørens initialer tatt bort fra baksiden.

### 2005: Svindel på automater
Denne mynten har samme vekt og mål som den syriske 10 pund mynten, som gjør at maskiner har problemer med å skille dem.  I 2005 ble en mann dømt til 30 dagers fengsel for å ha brukt syriske 10-punds mynter (om lag 1,07 NOK) i en spilleautomat.

### Pregningstall ordinære mynter
Siden 1994 er det preget ordinære 20-krone mynter. Det ble ikke preget ordinære mynter i 2004 og i årene 2010&ndash;2025.

### Pregningstall jubileumsmynter
Siden 1999 er det utgitt 20 kroner jubileumsmynter. Siden 2014 er de utkommet hvert år, med unntak av 2022 og 2025.

### Jubileumsmyntene
#### 2002: Niels Henrik Abel 200 år

Denne mynten ble utgitt i forbindelse med at det i 2002 var 200 år siden den norske matematikeren Niels Henrik Abel ble født. Mynten utkom 5. august 2002. Det ble også produsert ordinære 20-krone mynter i 2002.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2002 med Det Norske Myntverkets merke hammer og bergsjern i midten og myntdirektør Magne Flågans merke til høyre.

På revers (baksiden) vises et utsnitt av Abels arbeidsbok, sammen med den såkalte «lemniskaten». Den har form av et 8-tall, og er en fjerdegradskurve med mange egenskaper som Abel studerte inngående. De øvrige tegnene kan ikke knyttes til noen bestemt matematisk teori. Til høyre for lemniskaten ser vi 20 KR. Under dette vises på tvers av mynten: «Niels Henrik Abel» og «1802 1829» satt over hverandre i bunn.

Mynten er utformet av formgiver ved Den Kongelige Mynt AS, Ingrid Austlid Rise.

#### 2004: Jernbanen 150 år

Denne mynten ble utgitt i forbindelse med at det i 2004 var 150 år siden jernbanen ble etablert i Norge. Mynten utkom 1. juni 2004. Det ble ikke produsert ordinære 20-krone mynter i 2004.

Det første offisielle toget gikk på Norsk Hovedjernbane fra Christiania til Eidsvoll den 1. september 1854. Åpningen av Hovedbanen ble starten på en revolusjon av transportsektoren i Norge omkring 50 år før de første bilene begynte å rulle på norske veier.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2004 med Det Norske Myntverkets merke hammer og bergsjern i midten og myntdirektør Magne Flågans merke til høyre.

På baksiden (revers) ser vi et utsnitt av jernbaneskinner med sporveksel, som et tidløst symbol på jernbanedrift. Til høyre for togskinnene ser vi 20 KRONER og under dette på tvers av mynten ser vi JERN-BANEN 150 ÅR satt over hverandre i bunn.

Mynten er utformet av formgiver ved Den Kongelige Mynt AS, Ingrid Austlid Rise.

#### 2006: 100 år siden Henrik Ibsen døde

Denne mynten ble utgitt i anledning Ibsen-året 2006. Den 23. mai var det 100 år siden den norske dramatikeren og lyrikeren Henrik Ibsen døde. Mynten utkom 16. januar 2006. Det ble ikke produsert ordinære 20-krone mynter i 2006.

Markeringen av Ibsen-året satte fokus på Henrik Ibsens litteratur og dramatikk og den posisjon han fremdeles har i Norge og verden for øvrig. Henrik Ibsens verker er like aktuelle i dag som for hundre år siden. Etter William Shakespeare (1564–1616) er Ibsen den mest oppførte dramatiker gjennom tidene.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2006 med Det Norske Myntverkets merke hammer og bergsjern i midten og myntdirektør Magne Flågans merke til høyre.

Forsiden er utformet av formgiver ved Det Norske Myntverket AS, Ingrid Austlid Rise.

På baksiden (revers) ser vi Henrik Ibsen i helfigur i profil sett fra venstre, fremstilt i tiden - på full fart både ut av og inn i noe. Motivet binder sammen både det som har vært og det som kommer. Til venstre for figuren er Henrik Ibsens signatur som er identisk med den som forfatteren selv brukte. Til høyre for Ibsen er 20 KR rett under valørbetegnelsen. Nede til høyre for Ibsens frakk er kunstnerens signatur (NS).

Baksiden er utformet av billedhugger Nina Sundbye (f. 1944).

#### 2014: Grunnloven 200 år

Denne mynten ble utgitt i forbindelse med at det i 2014 var 200 år siden Norges grunnlov ble vedtatt av riksforsamlingen på Eidsvoll. Mynten ble utgitt 16. februar 2014. Det ble ikke produsert ordinære 20-krone mynter i 2014.

Den norske Grunnloven av 17. mai 1814 har vist vært mer levedyktig enn andre konstitusjoner som ble utformet i datidens Europa. Norges bank samarbeidet med Stortingets hovedkomité for jubileet om utgivelse av minnemynten.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2014 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Jubileumsmotivet på myntens revers viser Christian Magnus Falsen (1782–1830), i front, som hviler blikket mot de påfølgende og fremtidige generasjoner av kvinner, menn og unge. Disse sier noe om den lange historien og de mange moderniseringene Grunnloven har vært gjennom. Valørangivelsen (20 KR) er på høyre side av mynten og i bunnen teksten GRUNNLOVEN 1814 – 2014. Kunstnerens signatur (EMB) er nede til venstre på jakkeslaget til Falsen.

Motivet på revers er utformet av maler og tegner Esther Maria Bjørneboe (f. 1971).

#### 2015: Norges Høyesterett 200 år

Denne mynten ble utgitt i forbindelse med at det var 200 år siden Høyesterett ble etablert. Mynten ble utgitt 7. mai 2015. Det ble ikke produsert ordinære 20-krone mynter i 2015.

Med Grunnloven av 1814 fikk Norge sin egen Høyesterett. Tidligere hadde Norge hatt felles Høyesterett med Danmark, med sete i København. Norges Høyesterett begynte sin virksomhet i 1815, med første rettssak 30. juni.

Det følger av Grunnlovens § 88 at høyesterett er Norges øverste domstol og har hele landet som virkeområde. Høyesterett behandler både sivile saker og straffesaker og har myndighet på alle rettsområder. Hovedoppgaven er å arbeide for rettsenhet, rettsavklaring og rettsutvikling. Dette innebærer en konsentrasjon om prinsipielle rettsspørsmål, og hensyn til kvalitet blir helt særegent.

Etter en lang og omflakkende tilværelse mellom fem ulike adresser i Kvadraturen fikk Norges Høyesterett i 1903 tilhold i Justisbygningen i Oslo. Siden 1994 har bygningen kun huset Høyesterett, med adressen Høyesteretts plass 1.

Norges bank samarbeidet med Høyesterett om utgivelse av minnemynten.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2015 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Jubileumsmotivet på baksiden viser en av en av de to løveskulpturene som flankerer hovedtrappen i Høyesteretts inngangshall. Skulpturene er modellert av Lars Utne (1862–1922) og utført i messing. Løvemotivet er også et gjennomgangstema i Høyesteretts bygning. Valørangivelsen (20 KR) på sokkelen under skulpturen. Omskriften er NORGES HØYESTERETT ∙ 200 ÅR. Kunstnerens signatur (CHR) er nede til venstre for løven.

Motivet på revers er utformet av maler og grafiker Christopher Rådlund (1970–2022).

#### 2016: Norges bank 200 år

Denne mynten ble utgitt i forbindelse med at det var 200 år siden Norges bank ble etablert. Mynten ble utgitt 14. juni 2016. Det ble ikke produsert ordinære 20-krone mynter i 2016.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2016 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Den 14. juni 1816 ble seks lover om Norges bank og pengevesenet sanksjonert. Stortinget la med dette grunnlaget for opprettelsen av en egen sentralbank. Bankens hovedsete ble lagt til Trondheim, men flyttet til Kristiania i 1897.

Norges bank skal fremme økonomisk stabilitet. Banken har utøvende og rådgivende oppgaver i pengepolitikken og skal bidra til effektive betalingssystemer og finansmarkeder. Banken forvalter landets valutareserver og Statens pensjonsfond utland.

Design- og kunststudenter fra Kunsthøgskolen i Oslo, Kunst- og designhøgskolen i Bergen og Kunstakademiet i Trondheim ble inviterte til å konkurrere om utforming av reversmotivet. Konkurransen ble vunnet av Kjersti M. Austdal, student ved Kunstakademiet, Kunsthøgskolen i Oslo, og hennes vinnermotiv var «Norgespulsen».

Baksiden viser jubileumsmotivet «Norgespulsen», en stilisert illustrasjon av inflasjon og deflasjon i Norge gjennom tidene. Valørangivelsen (20 KR) er til høyre over «Norgespulsen». Teksten NORGES BANK 200 ÅR fordelt på to linjer, er nede til høyre. Kunstnerens signatur (KA) er nede til venstre under x-aksen.

#### 2017: Samelandsmøtet

Denne mynten ble utgitt i forbindelse med at det var 100 år siden det første samiske landsmøtet i Trondheim i 1917. Mynten ble utgitt 7. februar 2017. Det ble ikke produsert ordinære 20-kronemynter i 2017.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2017 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Revers (baksiden) viser jubileumsmotivet «Vekselvirkning» som symboliserer samspillet mellom krefter. Symbolene er hentet fra samisk mytologi, og satt sammen etter tegn fra den samiske runebomma.

Etter innspill fra Sametinget og Samisk kunstnerforbund, inviterte Norges Bank syv kunstnere til å konkurrere om utforming av motivet på revers. Vinneren var billedkunstner Annelise Josefsen, fra Kokelv i Hammerfest i Finnmark.

Valørangivelsen (KRONER 20) er omskrift på venstre side. Teksten «TRÅANTE 1917 2017» er omskrift nede til høyre for motivet. «Tråante» er sørsamisk for «Trondheim». Kunstnerens signatur (AJ) er nede til venstre for motivet.

#### 2018: Den Norske Turistforening 150 år

Denne mynten ble utgitt i forbindelse med at det var 150 år siden Den Norske Turistforening (DNT) ble opprettet. Mynten ble utgitt 19. januar 2018. Det ble ikke produsert ordinære 20-kronemynter i 2018.

Norges bank inviterte fem kunstnere til å utforme jubileumsmotivet på myntens bakside. Vinner ble Martine Linge, med motivet «Kart og kompass». Myntmotivet illustrerer muligheter og hjelpemidler for aktiv deltakelse i friluftslivet.

Norges bank samarbeidet med DNT om utgivelse av mynten.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2018 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Revers (baksiden) viser jubileumsmotivet «Kart og kompass»: Et turkart med vann, elv, stier og symbolet for en selvbetjent hytte, omkranset av grepkanten på et kompass. Motivet kan sees som et kompass i bruk. Valørangivelsen (20 KR) er plassert vertikalt rett under midten. Teksten «DEN NORSKE TURISTFORENING 150 ÅR» er omskrift. Kunstnerens signatur (ML) er til venstre på myntflaten.

#### 2019: Gustav Vigeland 150 år

Denne mynten ble utgitt for å markere at det var 150 år siden billedhuggeren og treskjæreren Gustav Vigeland ble født. Han ble født den 11. april 1869. Mynten ble utgitt 10. april 2019. Det ble ikke produsert ordinære 20-kronemynter i 2019.

Norges bank inviterte fem kunstnere til å utforme jubileumsmotivet på myntens bakside. Vinner ble billedhuggeren Håkon Anton Fagerås (f. 1975), med motivet «I arbeid». Myntmotivet er et tenkt øyeblikk som fanger billedhuggerens arbeidsprosess under modellering.

Norges bank samarbeidet med Vigeland-museet om utgivelsen av mynten.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2019 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Myntmotivet på revers (baksiden) viser Gustav Vigeland ved sin kavalett i det han betrakter skulpturen «Fosteret». Teksten «GUSTAV VIGELAND 150 ÅR» og valørangivelsen (20 KR) er benyttet som omskrift. Kunstnerens signatur (HAF) er nederst til høyre på myntflaten.

#### 2020: Anne Cath. Vestly 100 år

Denne mynten ble utgitt for å markere at det i 2020 var 100 år siden Anne-Cath. Vestly ble født. Hun ble født 15. februar 1920. Mynten ble utgitt 15. juni 2020. Det ble ikke produsert ordinære 20-kronemynter i 2020.

Norges bank inviterte illustratør og avistegner Siri Dokken (f. 1966) til utforming av jubileumsmotivet på myntens bakside. Myntmotivet *Lytt* viser Anne-Cath. Vestly som ser direkte på betrakteren av mynten, og skaper en umiddelbar kontakt. Hun henvender seg ikke til barnet, men lytter til barnet og lar seg inspirere av det. Gjennom sine bøker satte Vestly ord på hvordan det var for jenter og gutter å vokse opp i etterkrigstidas Norge. «Bylinjen» i bakgrunnen er en henvisning til drabantbyer, og gir en ekstra dimensjon til motivet.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2020 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Myntmotivet på revers (baksiden) viser Anne-Cath. Vestly som setter blikket i den som ser på henne, samtidig som hun lytter til et barn. Teksten ANNE-CATH. VESTLY 100 ÅR er omskrift. Valørangivelsen (20 KRONER) er på høyre side av portrettet. Kunstnerens signatur (SD) er til venstre på myntflaten.

#### 2021: Hans Nielsen Hauge 250 år

Denne mynten ble utgitt for å markere at det i 2021 var 250 år siden lekpredikanten og industrigründeren Hans Nielsen Hauge (1771–1824) ble født. Han ble født 3. april 1771. Mynten ble utgitt 3. april 2021. Det ble ikke produsert ordinære 20-kronemynter i 2021.

Norges bank inviterte fem kunstnere til en konkurranse om utforming av jubileumsmotivet på baksiden. Vinneren ble Håkon Anton Fagerås, med motivet «15 000 km». I flere år vandret Hauge til fots over store deler av landet. Overalt forkynte han og dannet vennesamfunn. Hans Nielsen Hauge og den bevegelsen han dannet har hatt stor betydning for den politiske og økonomiske moderniseringen av landet.

På advers (forsiden) er Hans Majestet Kong Harald Vs portrett i profil sett fra høyre. Rundt portrettet: HARALD V∙ NORGES KONGE. Til venstre for halsavsnittet er kunstnerens signatur: IAR. Under portrettet er årstallet 2020 med Det Norske Myntverkets merke hammer og bergsjern i midten.

Forsiden er utformet av formgiver ved Det Norske Myntverket AS, Ingrid Austlid Rise.

Myntmotivet på revers (baksiden) viser Hans Nielsen Hauge som leser og som vandrer. Teksten «HANS NIELSEN HAUGE 250 ÅR» og valørangivelsen (20 KR) er omskrift. Kunstnerens signatur (HAF) er nederst til venstre på myntflaten.

#### 2023: Statens kartverk 250 år

## Referanser


## Eksterne lenker
Setel- og myntstatistikk, Norges bank